Basket League: Πέρασε από το Ρέθυμνο η ΑΕΚ | Pontos News
20 Οκτώβριος 2018, 21:00 - Τελευταία Ενημέρωση: 20 Οκτώβριος 2018, 20:37
Στιγμιότυπο από το παιχνίδι του Ρεθύμνου με την ΑΕΚ (φωτ.: rethymnobc.gr)
Το Ρέθυμνο αν και «πάλεψε» απέναντι στην ΑΕΚ, ηττήθηκε με 57-66 στο «Μελίνα Μερκούρη» στο πλαίσιο της 3ης αγωνιστικής της Basket League. Δύο διαδοχικά τρίποντα του Γιαννούλη Λαρεντζάκη (15π., 3/6 τρίποντα) στις αρχές της 4ης περιόδου έδωσαν το έναυσμα στην Ένωση για να φτάσει στην επικράτηση. Οι Κρήτες πρόβαλαν σθεναρή αντίσταση παίζοντας ομαδικά για τρία δεκάλεπτα με κορυφαίους τους Στιβ Μπαρτ Τζούνιορ, Κέβιν Μπρέισι Ντέιβις και Κάρλτον Γκάιτον. Όταν όμως οι Κιτρινόμαυροι αποφάσισαν να παίξουν άμυνα, «καθάρισαν» με συνοπτικές διαδικασίες τη 2η νίκη στη Basket League φέτος. Στον αντίποδα, το Ρέθυμνο υπέστη τρίτη ήττα. Τα δεκάλεπτα: 17-15, 31-30, 46-49, 57-66.
Αήττητο παρέμεινε το Περιστέρι, επικρατώντας με 71-62 του Χολαργού, στο «Ανδρέας Παπανδρέου» για την 3η αγωνιστική. Στίβεν Γκρέι (16π.) και Χένρικ Σίρκο (12π.) σημείωσαν διψήφιο νούμερο πόντων για τους γηπεδούχους που είδαν τον Παναγιώτη Βασιλόπουλο να μαζεύει 10 ριμπάουντ (9π.). Με 14 πόντους ο Βλαδίμηρος Γιάνκοβιτς ήταν ο κορυφαίος του νεοφώτιστου Χολαργού. Τα δεκάλεπτα: 12-16, 27-30, 54-41, 71-62.
Στις νίκες, μετά από τρία συνεχή αρνητικά αποτέλεσμα (σ.σ. σε Ελλάδα και Ευρώπη), επέστρεψε ο ΠΑΟΚ. Ο «Δικέφαλος» του βορρά επικράτησε, για την 3η αγωνιστική της Basket League, επί του Προμηθέα Πάτρας με 81-56. Βασικό του «όπλο» αποτέλεσε η πιεστική του άμυνα, το ομαδικό πνεύμα του (14 ασίστ) και η επιθετική πολυφωνία του, πρώτο... βιολί στην οποία ήταν ο Λίνος Χρυσικόπουλος (16π.). Ξεχώρισε για τους Πατρινούς οι Ρίον Μπράουν (20π., 2 ασιστ, 2 κλ.). Τα δεκάλεπτα: 21-11, 40-28, 57-42, 81-56.
Στη 2η παράταση κρίθηκε ο νικητής στο ματς Κολοσσός-Κύμη της 3ης αγωνιστικής, με νικητές στο τέλος τους Ροδίτες με 97-90. Αυτό ήταν το πρώτο θετικό αποτέλεσμα στην Α1 φέτος για τους γηπεδούχους. Ένα τρίποντο του Γκιμπς και πέντε διαδοχικοί πόντοι (όλοι από βολές) του Τάιρικ Ντούρεν (26 πόντοι) έγειραν την πλάστιγγα υπέρ της ομάδας του «σμαραγδένιου νησιού» που είχε σε μεγάλη ημέρα και τους Δημήτρη Μαυροειδή (22π., 13ρ.), Ιβάν Άσκα (13π., 10ρ.). Η Κύμη παρά τους 31 πόντους του Ντιμάριους Μπολντς επιστρέφει στη βάση της με το κίτρινο φύλλο αγώνα.
Ο Κουίνσι Ντιγκς σωριάστηκε στο έδαφος κατά τη διάρκεια του αγώνα του Κολοσσού με την Κύμη.
Στην προσπάθεια του ιατρικού επιτελείου της ομάδας της Ρόδου να τον μεταφέρουν εκτός παρκέ, εκείνος λιποθύμησε με αποτέλεσμα να μείνει ξαπλωμένος στο παρκέ για μερικά λεπτά. Στη συνέχεια ξαναβρήκε τις αισθήσεις του και αποχώρησε για τα αποδυτήρια. Τα δεκάλεπτα: 25-19, 42-38, 56-56, 73-73 (κ.α.), 83-83 (1η παρ.), 97-90 (2η παρ.).
Basket League, Αγωνες, ΑΕΚ, Περιστερι, ΠΑΟΚ, Ρέθυμνο